## Uredba o oblicima, načinima i uvjetima izobrazbe u sustavu javne nabave

### NN 54/2008 (14.5.2008.), Uredba o oblicima, načinima i uvjetima izobrazbe u sustavu javne nabave

# VLADA REPUBLIKE HRVATSKE

**1859**

Na temelju članka 169. stavka 4. Zakona o javnoj nabavi (»Narodne novine«, broj
110/2007), a u svezi s člankom 4. Zakona o izmjenama i dopunama Zakona o
ustrojstvu i djelokrugu središnjih tijela državne uprave (»Narodne novine«, broj
27/2008), Vlada Republike Hrvatske je na sjednici održanoj 8. svibnja 2008.
godine donijela

## UREDBU

### O OBLICIMA, NAČINIMA I UVJETIMA IZOBRAZBE U SUSTAVU JAVNE NABAVE

Članak 1.

Uredbom o oblicima, načinima i uvjetima izobrazbe u sustavu javne nabave (u
daljnjem tekstu: Uredba), uređuju se programi (prema Dodatku I.), te kategorije
izobrazbe, uvjeti, organizacija i način provedbe za polaznike koji nisu državni
službenici te uvjeti koje moraju ispunjavati osobe koje sudjeluju u provedbi
izobrazbe kao i izgled i sadržaj potvrde (prema Dodatku II.) o uspješno
završenom programu sukladno stavku 4. članka 169. Zakona o javnoj nabavi, a u
svrhu općeg povećanja razine znanja, vještina i sposobnosti sudionika primjene
sustava javne nabave, kako bi se time pridonijelo njihovoj stručnoj sposobnosti,
učinkovitosti i djelotvornosti, a time i ukupnom povećanju uspješnosti primjene
Zakona.

Članak 2.

Provedbeni program izobrazbe sudionika u sustavu javne nabave za svaku
kalendarsku godinu donosi Ministarstvo gospodarstva, rada i poduzetništva,
Uprava za sustav javne nabave (u daljnjem tekstu: Ministarstvo).

Članak 3.

Ministarstvo provodi sljedeće kategorije obrazovanja:
1. specijalizirani programi namijenjeni javnim naručiteljima i naručiteljima;
2. specijalizirani programi namijenjeni službenicima lokalne uprave i samouprave
(županije i općine);
3. specijalizirani programi namijenjeni ponuditeljima;
4. specijalizirani programi za trenere u sustavu javne nabave, a prema vrstama
programa iz članka 4. ove Uredbe;

Članak 4.

Ministarstvo provodi sljedeće vrste programa unutar kategorija iz članka 3. ove
Uredbe:
– za sustav javne nabave,
– za sustav javno-privatnog partnerstva,
– za sustav sprječavanje korupcije u javnoj nabavi,
– za sustav koncesija,
– trening trenera za obveznike Zakona o javnoj nabavi,
– treninge za stjecanje statusa trenera u sustavu javne nabave za obveznike
Zakona o javnoj nabavi.
Ministarstvo provodi izobrazbu službenika za sustav javne nabave i za vlastite
potrebe.

Članak 5.

Načini na koje Ministarstvo provodi specijalističke programe su:
1. predavanja
2. seminari
3. radionice/vježbe na modelima
4. konferencije
5. okrugli stolovi
Načini provođenja specijalističkih programa pod rednim brojem 3. ovog članka
provode se u trajanju od 16, 24 ili 40 sati. Po završetku programa Ministarstvo
izdaje odgovarajuću Potvrdu.

Članak 6.

Za obveznike Zakona o javnoj nabavi, izobrazba u području javne nabave je
dobrovoljna.

Članak 7.

Polaznici programa snose troškove izobrazbe uplatom u državni proračun. Uplate
su prihod državnog proračuna.

Članak 8.

Osobe koje provode izobrazbu u sustavu javne nabave, moraju imati završen
specijalistički Nastavni program III. iz Dodatka I. koji za njihove potrebe
provodi Ministarstvo.
Nakon završenog osnovnog, odnosno naprednog tečaja, Ministarstvo izdaje
odgovarajuću Potvrdu (prema Dodatku III.).

Članak 9.

U izobrazbu u sustavu javne nabave mogu se uključiti i stručni predavači u
trajanju od 90 minuta u sklopu 8 sati radionice/seminara, a za koje ne vrijede
odredbe iz članka 8. ove Uredbe.

Članak 10.

Visina naknade za rad predavača i/ili trenera regulirat će se Autorskim
ugovorima temeljem važeće Odluke o naknadama za rad na izobrazbi državnih
službenika.

Članak 11.

Ova Uredba stupa na snagu danom objave u »Narodnim novinama«.

Klasa: 330-01/08-01/10
Urbroj: 5030105-08-1
Zagreb, 8. svibnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

**DODATAK I**

SADRŽAJ SPECIJALISTIČKIH PROGRAMA

|  |
| --- |
| Uvod u javnu nabavi i pregled razvoja javne nabave u EU   Uvod u pravni sustav i institucije Europske zajednice |
| Postojeći sustav i temeljni principi Europskog zakona o javnoj nabavi. Novi instrumenti i mogućnosti u Europskom zakonu o javnoj nabavi |
| Uvod u e-nabavu  Pravna zaštita u javnoj nabavi prema direktivama EK |
| Razvoj hrvatskog zakonodavstva o javnoj nabavi  Hrvatski sustav javne nabave  Pregled postojećih propisa i institucija  Mogućnosti hrvatskog sustava javne nabave   Organizacija jedinica za nabavu i planiranje postupka dodjele |
| Priprema postupka dodjele   Radionica – Prikaz aplikacije za e-nabavu |
| Sprječavanje korupcije   Vježbe o sprječavanju korupcije |
| Pravna zaštita u javnoj nabavi u Hrvatskoj   Radionica – unutar kuće-/stvarna nabava |
| Uvod u javno-privatno partnerstvo   Vježbe o javno-privatnom partnerstvu |
| Oblikovanje natječaja i dodjela ugovora o pružanju usluga  Vježbe i diskusije |
| Opseg primjene Zakona o javnoj nabavi, izuzeća, definicije i opći principi, vrste postupaka nabave,  Vrste ugovora, sudionici postupaka nabave  Vježbe |
| Vrijednosni pragovi i procjena vrijednosti ugovora   Priprema postupka dodjele   Objave   Dokumentacija za nadmetanje  Vježbe |
| Radionica o praktičnim primjerima postupaka dodjele u cijeloj Europi |
| Dostava dokumentacije za nadmetanje, rokovi za dostavu ponuda   Oblik i sadržaj ponuda, zaprimanje i pohrana ponuda,   Otvaranje ponuda, pregled ponuda, objašnjenje ponude |
| Kriteriji dodjele   Ocjena ponuda, poništenje nadmetanja, informacije ponuditeljima  Sklapanje ugovora, dokumentacija, statistika, izvješća, izvršenje ugovora |
| Način iskazivanju potrebe naručitelja na razumljiv način potencijalnim ponuditeljima i s kriterijima za ocjenjivanje i odabir |
| Usporedba ponuda |
| Etika u javnoj nabavi  Vježbe |
| Koncesije |

***Program za državne službenike:***

|  |  |  |  |
| --- | --- | --- | --- |
| Naziv | JAVNA NABAVA | | |
| Šifra |  | Trajanje  Br. nastavnih sati | 13 dana(3+2+1+3+3+1)U razdoblju od  2 mjeseca  104 sata |
| Svrha | Provođenjem ove vrste izobrazbe olakšat će primjenu Zakona o javnoj nabavi. Vježbama na praktičnim primjerima polaznici će steći sigurnost provođenja odredbi propisanih Zakonom o javnoj nabavi, steći vještinu korištenja WEB Portala javne nabave, elektroničkog oglasnika javne nabave i steći uvid u javna nadmetanja putem e-nabave. | | |
| Cilj | Omogućiti polaznicima da steknu znanje u primjeni novog Zakona o javnoj nabavi, a posebno vještinu:   ·  odabira postupka i načina nabave (M1);   ·  u području OBJAVA putem WEB portala javne nabave i pravilnog odabira obrasca za objavu (M2);  ·  borbe protiv korupcije u javnoj nabavi (M3);  ·  kako propisati uvjete i dokaze o sposobnosti pri izradi dokumentacije za nadmetanje (M4);   ·  kako izraditi dokumentaciju za nadmetanje (M5);  ·  primjene pravne zaštite (M6); | | |
| Primarna ciljna skupina | Državni službenici voditelji unutarnjih ustrojstvenih jedinica za provođenje postupaka javne nabave u tijelima državne vlasti | | |
| Sekundarna ciljna skupina | Državni službenici koji rade u ustrojstvenim jedinicama za provođenje postupaka javne nabave u ministarstvima te neposredno provode odredbe Zakona o javnoj nabavi. | | |
| Sadržaj | 1. odabir postupaka i načina javne nabave  2. tijek postupka i sudionici u postupcima javne nabave  3. odredbe o provedbi postupaka javne nabave  4. načini dostavljanja informacija   5. objave u javnoj nabavi  6. razine objave i ispravci  7. korištenje jedinstvenog rječnika javne nabave  8. WEB portal javne nabave i e-nabava  9. Antikorupcijski program u sustavu javne nabave  10. utvrđivanje trenutka postojanja sposobnosti  11. uvjeti sposobnosti i dokazi o sposobnosti pravne, poslovne i financijske sposobnosti  12. norme osiguranja kvalitete  13. dokumentacija za nadmetanje | | |
| Sadržaj | 14. opće i posebne odredbe u dokumentaciji za nadmetanje  15. predmet nabave  16. opće i posebne odredbe o Ponudi  17. izrada ponuda  18. pregled, ocjena i isključenje ponuda i odluka o odabiru te završetak postupka javne nabave   19. načela postupka pravne zaštite   20. žalba i način izjavljivanja žalbe  21. privremene mjere i nastavak postupka nabave  22. odlučivanje po žalbi, troškovi, naknada i pristojba postupka | | |
| Metodologija | Prezentacija (PowerPoint, flipchart, ploča)), polaznici će preko kratkog teoretskog prikaza, a kroz praktične vježbe i interaktivno vođenje radionice steći vještinu primjene već stečenog znanja i iskustva u provođenju postupaka javne nabave, kroz dobro vođenu diskusiju polaznici će razmijeniti iskustva u rješavanju problema pri provođenju nadmetanja javne nabave, rad u grupama, - osnovni princip je usporedba starog i novog Zakona o javnoj nabavi, što ostaje, a što se mijenja, što je potpuno novo,….. | | |
| Predavači/treneri | Trener/predavač koji provodi trening odlično poznaje Zakon o javnoj nabavi sa svim pripadajućim uredbama;  Trener/predavač suvereno vlada potrebnim znanjem iz područja javne nabave, posjeduje vještinu učenja odraslih, dobro poznaje praksu, | | |

***Program za obveznike sustava javne nabave koji nisu državni službenici:***

NASTAVNI PROGRAM I

|  |  |  |  |
| --- | --- | --- | --- |
| Naziv | Politika sustava javne nabave (za management) | | |
| Broj |  | Trajanje  Broj sati predavanja | 2 dana  16 sati |
| Svrha | Pružiti polaznicima uvid u obvezne odredbe, zahtjeve i prikladne postupke u Zakonu o javnoj nabavi, javno-privatnom partnerstvu i koncesijama. Detaljnije upoznati polaznike s različitim vrstama nabave, jpp-a i koncesija, planiranja i implementacije postupaka javne nabave. Principi koji povezuju javnu nabavu, jpp i koncesije i dobro upravljanje uključujući mjere antikorupcije čine sastavni dio programa. | | |
| Primarna ciljna skupina | Rukovoditelji s općom odgovornošću za upravljanje financijama, nabavom, jpp-om i koncesijama. | | |
| Sekundarna ciljna skupina | Službenici i stručnjaci s potrebom za osnovnim razumijevanjem principa provođenja postupaka javne nabave, jpp-a i koncesija. | | |
| Metode | Prezentacija aktualnih zakona (javna nabava, jpp i koncesije) dopunjena grupnim radom na odabranim studijima slučajeva.  Provođenje metoda i primjene participativnih metoda učenja kako bi se poboljšalo ostvarenje cilja.  U planu izvođenja seminara/radionice osigurano je dovoljno vremena za grupni rad i otvorenu diskusiju polaznika. | | |
| Predavači/treneri | Treneri/predavači moraju detaljno poznavati aktualni nacionalni pravni okvir sustava javne nabave, kao i regulativu sustava javne nabave u EU. Prednost trebaju imati treneri s praktičnim iskustvom u području sustava javne nabave. Potrebno je iskustvo u razvoju i primjeni treninga odraslih. Nadalje, treneri/predavači moraju dobro vladati prezentacijskim vještinama. | | |
| Nastavni plan/materijal i ostalo | Dodatni materijali sadrže  a) komplet ispisa prezentacije kao podršku plenarnim prezentacijama (Priručnik javne nabave razvijen u okviru Projekta CARDS)  b) Zadaci/vježbe  c) Popis dodatne literature  d) Lista linkova (poveznica) | | |

NASTAVNI PROGRAM II

|  |  |  |  |
| --- | --- | --- | --- |
| Naziv | Politika sustava javne nabave  (voditelji operativne nabave) | | |
| Broj |  | Trajanje  Broj sati predavanja | 3 dana  24 sata |
| Svrha | Omogućiti polaznicima razumijevanje i praktičnu primjenu obveznih odredbi, zahtjeva i prikladnih postupaka u Zakonu o javnoj nabavi, jpp-u i koncesijama uključujući povezivanje principa javne nabave i dobrog upravljanja. Primjena mjera antikorupcije sastavni je dio programa. Osposobljavanje za primjenu pravilnih postupaka u različitim vrstama nabave, jpp-u i koncesija, organiziranje i planiranje implementacije postupaka nabave, jpp-a i koncesija. | | |
| Primarna ciljna skupina | Službenici s odgovornošću za planiranje i organiziranje nabave. | | |
| Sekundarna ciljna skupina | Službenici i stručnjaci s potrebom osnovnog razumijevanja principa provođenja postupaka javne nabave, jpp-a i koncesija | | |
| Sadržaj |  | | |
| Metode | Prezentacije aktualnog zakonodavstva u kombinaciji s grupnim radom na odabranim studijima slučaja.  Provođenje metoda i primjene participativnih metoda učenja kako bi se poboljšalo ostvarenje cilja.  U planu izvođenja seminara/radionice osigurano je dovoljno vremena za grupni rad i otvorenu diskusiju polaznika. | | |
| Predavači/treneri | Treneri/predavači moraju detaljno poznavati aktualni nacionalni pravni okvir za javnu nabavu, jpp i koncesije kao i regulativu sustava javne nabave u EU. Potrebno je iskustvo u razvoju i primjeni treninga/obrazovanja odraslih. Nadalje, treneri moraju dokumentirati dobre prezentacijske sposobnosti. | | |
| Nastavni plan/materijali i ostalo | Dodatni materijali sadrže  ispis prezentacija kao podršku plenarnim prezentacijama (Priručnik javne nabave razvijen u okviru Projekta CARDS)  Zadaci/vježbe  Popis dodatne literature  Lista linkova (poveznica) | | |

NASTAVNI PROGRAM III

|  |  |  |  |
| --- | --- | --- | --- |
| Naziv | Politika javne nabave  (stručnjaci – specijalisti za nabavu) | | |
| Broj |  | Trajanje  Broj sati predavanja | 5 dana   40 sati |
| Svrha | Omogućiti polaznicima razvoj vještine učenja odraslih, praktičnu primjenu odredbi, zahtjeva i prikladnih postupaka u pravnoj regulativi javne nabave, jpp-a i koncesija uključujući pravilnu primjenu mjera antikorupcije. Osposobiti polaznike za primjenu pravilnih postupaka kod različitih tipova nabava, jpp-a i koncesija te planirati i provoditi ove postupke u skladu s pravilima. | | |
| Primarna ciljna skupina | Službenici koji su direktno uključeni u organizaciju i provedbu postupaka nabave, jpp-a i koncesija. | | |
| Sekundarna ciljna skupina | Stručnjaci – uključujući (revizore) auditore i financijske kontrolore koji moraju detaljno poznavati načela, zahtjeve i postupke provođenja postupaka sustava javne nabave (nabave, jpp-a i koncesija) | | |
| Sadržaj |  | | |
| Metodologija | Predavanje o pravnoj regulativi na snazi u alternaciji s grupnim radom na odabranim studijima slučajeva.  Provođenje metoda i primjene participativnih metoda učenja kako bi se poboljšalo ostvarenje cilja.  U planu izvođenja seminara/radionice osigurano je dovoljno vremena za grupni rad i otvorenu diskusiju polaznika. | | |
| Predavači/treneri | Treneri moraju detaljno poznavati metodiku osposobljavanja odraslih, pravnu regulativu kao i pravila nabave u EU i imati praktično iskustvo u javnoj nabavi. Potrebno je iskustvo u razvoju i provedbi treninga odraslih. Treneri nadalje moraju dokumentirati dobre prezentacijske vještine. | | |
| Nastavni plan/materijali i ostalo | Dodatni materijali sadrže  a) komplet PP slajdova kao podrška plenarnim prezentacijama (Priručnik javne nabave razvijen u okviru Projekta CARDS)  b) Zadaci/vježbe  c) Popis dodatne literature  d) Lista linkova (poveznica) | | |

**DODATAK II**

![](dodatni/348168.gif)

Ministarstvo gospodarstva, rada i poduzetništva
Uprava za sustav javne nabave

*Temeljem članaka 168. i 169. stavka 1. Zakona o javnoj nabavi (NN 110/07. od 25.
10. 2008.) izdaje se*

**POTVRDA**

**KOJOM SE POTVRĐUJE DA JE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Završio nastavni program za**

(naziv programa)

»\_\_\_\_\_\_\_\_\_\_\_\_\_\_\_\_\_\_\_\_\_\_\_«

prema specijalističkom programu Uprave za sustav javne nabave Ministarstva
gospodarstva, rada i poduzetništva.

**DODATAK III**

![](dodatni/348168.gif)

Ministarstvo gospodarstva, rada i poduzetništva
Uprava za sustav javne nabave

Temeljem članaka 169. stavka 4. Zakona o javnoj nabavi (NN 110/07. od 25. 10.
2008.) i članka 9. Uredbe o oblicima, načinima i uvjetima izobrazbe u sustavu
javne nabave izdaje se

**POTVRDA

KOJOM SE POTVRĐUJE DA JE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Završila/o Nastavni program III**

prema specijalističkom programu Uprave za sustav javne nabave Ministarstva
gospodarstva, rada i poduzetništva.

Uredba, NN 54/2008-1859
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)